钦定古今图书集成/理学汇编/学行典/第116卷 > 章潢图书编 > 《研几》
## 钦定古今图书集成/理学汇编/学行典/第116卷 > 章潢图书编 > 《研几》

《书》有几康时几、万几之训，《易》有见几、知几、研几之教，
几之所系，诚至重也。孔子曰“吉之先见”，周子曰“几善
恶”，前已详之矣。又曰“几者动之微。”曰“动而未形，有无
之闲”，得非指人心初动之念而言之乎？夫道心惟微，
念虽动而未形，有无之闲何其微也？颜子有不善未
尝不知，知之未尝复行，所以孔子许其庶几，而证诸
不远复也。然则动而稍涉于有形，则非微矣，非微则
非几矣。彼以念动为几者，宁无辨乎？但知几其神，乃
在乎上交不谄，下交不渎，而上下之交，特夫人日用
之常耳。几果专指初念而言之乎？《中庸》谓“至诚如神，
善不善必先知”者，则由见乎蓍龟，动乎四体，而四体
所动之微即几也。《屯》六三，“即鹿无虞，维入于林中，君
子几不如舍”，又以事几言矣，色斯举矣，“翔而后集。”引
伸触类，何莫不然？心无内外，几亦无内外也，何也？念之微动于中者，未尝不暴著其形迹，事之微动于外
者，未尝不著察于渊衷。故周子亦谓几动于彼，诚动
于此，则彼此内外，凡动之微，何莫非几，何莫非心也。
此所以一日二日万几，而无时无几，惟几惟康，知之
宜先，见之宜豫也。否则动而既形，即涉粗疏。《周书》惓
惓于冒贡，非几之戒。正以非几则其动已显，不微则
凶已彰，又安足以窥有无动静微显之神道哉？虽然，
知几其神矣，夫何事于极深而研几也？盖君子见几
而作，不俟终日。《易》曰：“介于石，不终日，贞吉。”介如石焉，
宁用“终日，断可识矣。”是见几之豫，必本之于介石也。
观“惟几惟康”必曰“安汝止；惟时惟几”，必曰“敕天命”；一
日二日万几，必曰“兢兢业业”，则是兢业、敕天、安止，孰
非介石之义哉！然而周子乃曰：“思者圣功之本，而吉
凶之几何也。”盖几本动之微，而通微则生于思，故思
不出位，即安止，介石之谓也。此所以研几，必有赖于
“通微”之思，而研虑即所以研几，苟思不极深，其何以
审几而先物哉。诚哉！吉凶悔吝生乎动，吉一而已，天
下之动贞乎一，几亦一而已。一致百虑，君子恶庸已
于思哉。